钦定古今图书集成/明伦汇编/官常典/第778卷 > 王瞻
## 钦定古今图书集成/明伦汇编/官常典/第778卷 > 王瞻

按《梁书》本传，“瞻字思范，琅邪临沂人，宋太保弘从孙
也。祖柳，光禄大夫、东亭侯。父猷，廷尉卿。瞻年数岁，尝
从师受业。时有伎经其门，同学皆出观，瞻独不视，习
诵如初。从父尚书仆射僧达闻而异之，谓瞻父曰：‘吾
宗不衰，寄之此子’。年十二，居父忧，以孝闻。服阕，袭封
东亭侯。瞻幼时轻薄，好逸游，为闾里所患。及长，颇折”
节有士操，涉猎书记，于棋射尤善。起家著作佐郎，累
迁太子舍人，太尉主簿，太子洗马，顷之出为鄱阳内
史，秩满，授太子中舍人，又为齐南海王友，寻转司徒
竟陵王从事中郎，王甚相宾礼。南海王为护军将军，
瞻为长史。又出补徐州别驾从事史，迁骠骑将军王
晏长史。晏诛，出为晋陵太守。瞻洁己为政，妻子不免
饥寒。时大司马王敬则举兵作乱，路经晋陵，郡民多
附敬则。军败，台军讨贼党，瞻言于朝曰：“愚人易动，不
足穷法。”明帝许之，所全活者万数。征拜给事黄门侍
郎、抚军建安王长史、御史中丞。高祖霸府开，以瞻为
大司马相国谘议参军，领录事。梁台建，为侍中，迁左
民尚书，俄转吏部尚书。瞻性率亮，居选部，所举多行
其意。颇嗜酒，每饮或竟日，而精神益朗，瞻不废簿领。
高祖每称瞻有三术：射、棋、酒也。寻加右军将军，以疾
不拜。仍为侍中，领骁骑将军，未拜，卒，时年四十九，谥
康侯。子长元，著作佐郎，早卒。